Vermeende betogers 'uit bed geruk' | Netwerk24
Vermeende betogers 'uit bed geruk'
Nigel Samuels, regsverteenwoordiger van die Laingville-beskuldigdes, praat Maandag met inwoners voor die Vredenburg-hof. Foto: Yaël Malgas
Inwoners van Laingville sê hulle leef met die vrees dat hulle volgende in die nag uit hul beddens gepluk sal word.
Talle inwoners het Maandag by die Vredenburg-landdroshof opgeruk vir die eerste verskyning van sewe Laingvillers. Dié verdagtes is verlede week aangekeer in verband met die maande lange protesaksie wat in die buurt plaasgevind het.
"Dit voel asof die polisie ons uittart. Ons het na die polisiekantoor gegaan om onsself te oorhandig, maar hulle wou niks weet nie. Dan kom hulle in die nag om ons kinders in hegtenis te neem," het 'n Laingviller by die hof aan Weslander verduidelik.
Inwoners was Maandagoggend ontstoke nadat Nigel Samuels, regsverteenwoordiger van die beskuldigdes, laat weet het twee van die sewe verdagtes het Covid-19-simptome en sou nie in die hof verskyn nie.
'n Familielid van Gershwin Fortuin, een van die verdagtes, sê sy ma is 'n senuweewrak ná haar seun se inhegtenisneming. "Hy het nie eens behoorlike klere aangehad nie, hy was kaalvoet toe hulle hom vat. Sy ma is in 'n toestand. Die beamptes het sommer oor die hek gespring en hom rondgepluk," sê die familielid, wat uit vrees vir viktimisering nie geïdentifiseer wil word nie.
Clarence Duiker, 'n gemeenskapsleier, sê die gebrek aan kommunikasie tussen die gemeenskap en die St. Helenabaai-polisie is die grootste struikelblok.
"Inwoners het Woensdag na die polisiekantoor gestap om met die stasiebevelvoerder en die plaaslike gemeenskapspolisiëringsforum oor die inhegtenisneming te praat. Ons het verduidelik as hulle mense in hegtenis wil neem, moet ons eintlik almal opgesluit word," sê Duiker oor die onlangse vergadering.
Dit was net ure daarna – vroeg Donderdagnag – toe die St. Helenabaai-polisie verskeie verdagtes in hegtenis geneem het. 'n Matrikulant is glo in die proses beseer.
Weslander het 'n navraag aan die polisiekluster oor die gemeenskap se bewerings gerig, maar is meegedeel geen kommentaar sal op hierdie tydstip verskaf word nie.
Die sewe verdagtes sal na verwagting vandag (Donderdag) op 'n aanklag van openbare geweld in die hof verskyn.